جے رام ٹھاکر

جے رام ٹھاکر  ایک بھارتی سیاست دان جو 27 دسمبر 2017ء سے ہماچل پردیش کے وزیر اعلیٰ ہیں۔ نومبر 2017ء کے اسمبلی انتخابات میں وزارت اعلیٰ کے ایک دوسرے بی جے پی امیدوار پریم کمار دھومل کو شکست دینے کے بعد وہ 24 دسمبر 2017ء کو بی جے پی قانون ساز جماعت کے لیڈر منتخب ہوئے تھے۔ وہ سنہ 1998ء سے ہماچل پردیش کی قانون ساز اسمبلی کے رکن ہیں اور ہماچل پردیش کی بی جے پی حکومت میں کابینہ کے وزیر رہ چکے ہیں۔ وہ سنہ 2009ء سے سنہ 2012ء تک وزیر دیہی ترقی و پنچایتی راج تھے۔ وہ سَراج حلقے سے ہماچل پردیش اسمبلی کے رکن منتخب ہوئے تھے۔ وہ پہلی بار سنہ 1998ء میں اسمبلی کے رکن منتخب ہوئے تھے۔

ولبھ گورنمنٹ کالج منڈی میں دوران تعلیم ہی انہوں نے سیاست میں قدم رکھا اور اکھل بھارتیہ ودیارتھی پریشد (اے بی وی پی) میں شامل ہو گئے اور پہلے الیکشن بھی اسی جماعت کے جھنڈے تلے جیتا۔ طلبہ تنظیم کے ساتھ وہ لمبے عرصے تک جڑے رہے۔ سنہ 1986ء میں اکھل بھارتیہ ودیارتھی پریشد کے جوائنٹ سیکریٹری، ریاست بنے۔ 1989ء سے 1993ء تک اے بی وی پی (جموں و کشمیر) کے آرگنائزنگ سیکریٹری، 1993ء سے 1995ء تک بھارتیہ جنتا پارٹی یوا مورچہ کے ریاستی سیکریٹری، 2002ء سے 2003ء تک بھارتیہ جنتا پارٹی یوا مورچہ و بی جے پی ضلع منڈی کے صدر، 2003ء سے 2005ء تک بی جے پی کے ریاستی نائب صدر اور 2006ء سے 2009ء تک بھارتیہ جنتا پارٹی کے ریاستی صدر رہے۔

ابتدائی زندگی اور تعلیم 
وہ منڈی کے علاقے تُھنگ کے گاؤں تندی کے ایک غریب راجپوت کسان خاندان پیدا ہوئے تھے۔ جے رام ٹھاکر پانچ بہن بھائیوں میں چوتھے نمبر تھے، ان کی دو بہنیں اور تین بھائی تھے۔ ان والد کا نام جیتھو رام اور والدہ کا نام بریکو دیوی تھا۔ جے رام نے ابتدائی تعلیم کُرنی اسکول سے حاصل کی۔ اور گورنمنٹ سینئر سیکنڈری اسکول بگسیاد سے تعلیم حاصل کی اور بعد میں اپنا بی اے منڈی کے ولبھ گورنمنٹ کالج سے کیا۔ انہوں نے ایم اے چندی گڑھ کی پنجاب یونیورسٹی سے مکمل کیا۔

نجی زندگی 
جے رام ٹھاکر نے اکھل بھارتیہ ودیارتھی پریشد کی ساتھی سادھنا ٹھاکر سے شادی کی تھی اور ان کی دو بیٹیاں ہیں۔ سادھنا ایک ڈاکٹر ہیں اور ان کی پیدائش جے پور کے ایک کناڈیگا (کنڑ) خاندان میں ہوئی تھی۔ ان کی دونوں بیٹیاں ہماچل پردیش کے میڈیکل کالج میں زیر تعلیم ہیں۔

حوالہ جات 

1965ء کی پیدائشیں
بقید حیات شخصیات
بھارتیہ جنتا پارٹی کے وزرائے اعلیٰ
ہماچل پردیش سے بھارتیہ جنتا پارٹی کے سیاست دان
ہماچل پردیش قانون ساز اسمبلی کے ارکان
ہماچل پردیش کے وزرائے اعلیٰ
ویکی ڈیٹا سے مطابقت رکھنے والی مختصر تفصیل